Man sterf in trompop botsing met busDie motor en bus wat trompop gebots het. Foto: ER24 ŉ Man is dood nadat sy motor Donderdagoggend reg van voor teen ŉ bus in Newcastle, KwaZulu-Natal, gebots het. Russel Meiring, woordvoerder van ER24, het gesê die botsing het op ŉ pad van ŉ informele nedersetting in Dicks Halt plaasgevind. “Met paramedici se aankoms is die bus en motor in die middel van die pad aangetref. Die man in die motor was reeds dood en sy liggaam was in die wrak vasgekeer,” het Meiring gesê. Die man se liggaam moes deur die brandweer uit die wrak gesny word. “Daar was ook twee vroue in die motor. Hulle het geringe beserings opgedoen en is op die toneel behandel, waarna hulle na die Madadeni-hospitaal geneem is.” Niemand in die bus is beseer nie. Die oorsaak van die ongeluk is nog nie bekend nie en word ondersoek.